— Не, ніякіх матэрыяльных выдаткаў ад СССР у дадзеным выпадку не патрабавалася. Цукар прапаноўвалася закупляць на грошы швэйцарскіх банкаў, а марскія суды падавалі англічане. Падчас працы з архівам Чырвонага Крыжа ў Жэнэве мне ў рукі патрапіў дакумэнт: ліст аднаго ангельскага дыплямата ў Дзярждэпартамэнт ЗША па пытаньнях дапамогі савецкім ваеннапалонным. Ён пісаў, што сустрэўся з Молатавым на прыёме і запытаўся, у чым прычына савецкай пазыцыі. Молатаў адказаў, што лічыць палітычна немэтазгодным даць шанец Нямеччыне паўстаць перад грамадзкасьцю здольнай на гуманныя дзеяньні. Таксама трэба разумець, што практычна ўсе дзеяньні па выкананьні бакамі канвенцыяў насілі ў гэтай вайне двухбаковы характар.